Ministarstvo znanosti, obrazovanja i sporta

PRETHODNA PROCJENA ZA

Zakon o izmjenama i dopunama Zakona o strukovnom obrazovanju

Zagreb, lipanj 2016.

Ovaj Obrazac primjenjuje u postupku prethodne procjene radi utvrđivanja potrebe za provedbom postupka procjene učinaka propisa. Potreba za provedbom procjene učinaka propisa, osim u slučaju utvrđivanja financijskog praga iz članka 3. ove Uredbe, postoji obvezno i kada je na dva od 8. do 12. pitanja iz ovoga Obrasca odgovoreno sa „DA“ odnosno potvrdno.

# 1. Opišite ukratko problem koji se namjerava riješiti normativnim rješenjem (izrađene teze propisa):

Donošenjem Zakona o strukovnom obrazovanju (Narodne novine, broj 30/2009) propisano je ustrojstvo sustava strukovnog obrazovanja i nadležnosti. S tim u vezi, propisano je da je u djelatnosti Agencije za strukovno obrazovanje i obrazovanje odraslih priprema i razvoj metodologije izrade standarda zanimanja, strukovnih kvalifikacija i kurikuluma, priprema prijedloga standarda zanimanja i davanje stručnog mišljenja na prijedloge drugih, priprema prijedloga strukovnih kvalifikacija i davanje stručnog mišljenja na prijedloge drugih te izrada strukovnih kurikuluma i davanje stručnog mišljenja na prijedloge drugih predlagatelja. Isto tako, osnovana su sektorska vijeća u 13 obrazovnih sektora koja su kao partnerski sastavljena savjetodavna i stručna tijela definirala potrebne strukovne kvalifikacije, analizirala postojeće i potrebne kompetencije unutar sektora te u podsektorima, davala mišljenja Agenciji o potrebnom sadržaju strukovnih kvalifikacija, izrađivala sadržaje dijelova standarda strukovne kvalifikacije, davala prijedlog mreže kurikuluma i ustanova za strukovno obrazovanje osnivačima ustanova za strukovno obrazovanje te utvrđivala profile unutar pojedinoga obrazovnog sektora.

Sukladno Zakonu o hrvatskom kvalifikacijskom okviru (Narodne novine, broj 22/2013) sektorska vijeća provode vrednovanje prijedloga skupova ishoda učenja, standarda zanimanja i standarda kvalifikacija te ministarstvu nadležnom za obrazovanje i znanost daju preporuke za promjene u standardima kvalifikacija koje se temelje na uočenim promjenama u standardu, a Ministarstvo rada i mirovinskog sustava trenutačno izrađuje nove profile sektora za cijelu obrazovnu vertikalu te osuvremenjuje postojeću metodologiju.

Slijedom navedenog, vidljiva je zakonska neusklađenost i preklapanje Zakona o strukovnom obrazovanju i Zakona o Hrvatskom kvalifikacijskom okviru, odnosno nejasnoće oko nadležnosti u strukovnom obrazovanju i osposobljavanju.

Nadalje, u dijelu koji se odnosi na organizaciju i provedbu odgojno-obrazovnog rada propisano je donošenje Mreže centara novih tehnologija. Ista nije donesena, ali kako bi se sukladno Strategiji obrazovanja, znanosti i tehnologije provodili programi redovitog strukovnog obrazovanja, stručnog usavršavanja i cjeloživotnog obrazovanja kao i drugi oblici formalnog i neformalnog obrazovanja (učenje temeljeno na radu, natjecanja i prezentacije znanja i vještina i slično), potrebno je uspostaviti centre kompetentnosti kao mjesta izvrsnosti strukovnog obrazovanja i osposobljavanja koji pružaju inovativne modele učenja, izvrsnost nastavnika, predavača i mentora kod poslodavaca te visokokvalitetnu infrastrukturu, konstruktivnu i kreativnu suradnju sa socijalnim partnerima, javnim sektorom te gospodarskim subjektima i drugim zainteresiranim institucijama šire zajednice.

Zakon o strukovnom obrazovanju propisao je donošenje posebnog programa stjecanja pedagoških kompetencija za strukovne učitelje, suradnike u nastavi i mentore kod poslodavaca. Program stjecanja pedagoških kompetencija za strukovne učitelje, suradnike u nastavi i mentore kod poslodavaca je donesen i obuhvaća i mentore kod poslodavaca sa svrhom njihova osposobljavanja kako bi stekli pedagoške kompetencije određene razine za uspješno planiranje i izvođenje praktične nastave i vježbi kod poslodavca. No, zbog opsežnosti programa te njegova trajanja (ukupno 225 sati tijekom 10 mjeseci, 20 sati nastave mjesečno), a važnosti njihova sudjelovanja u obrazovanju mladih, potrebno je izraditi jednostavan model pedagoškog obrazovanja mentora kod poslodavaca kako bi im se omogućio kvalitetan profesionalni razvoj koji će im pomoći u ispunjavanju njihove uloge.

Nadalje, Zakonom o strukovnom propisano je da ustanove za strukovno obrazovanje vode evidenciju i dokumentaciju o obavljanju praktične nastave i vježbi kod poslodavaca. Sadržaj evidencije je propisan, ali nije propisana dokumentacija o obavljanju praktične nastave i vježbi kod poslodavaca te istu treba propisati.

# 2. Opišite ukratko cilj koji se želi postići normativnim rješenjem (izrađene teze propisa):

 Donošenjem ovog Zakona riješit će se prije svega neusklađenost i preklapanja Zakona o strukovnom obrazovanju i Zakona o Hrvatskom kvalifikacijskom okviru te će se omogućiti razvoj i izrada novih strukovnih kurikuluma kojima se stječu strukovne kvalifikacije potrebne tržištu rada, izradit će se jednostavan model pedagoškog obrazovanja mentora kod poslodavaca, uspostavit će se partnerstva kojima će se osigurati i poticati uključenost svih dionika u sve faze planiranja, provedbe i praćenja strukovnog obrazovanja, uspostaviti bolji sustav osiguranja kvalitete te izgraditi sustav koji će omogućiti cjeloživotno učenje i mobilnost.

Slijedom navedenoga, vidljiva je opravdanost i svrsishodnost donošenja Zakona o izmjenama i dopunama Zakona o strukovnom obrazovanju.

# 3. Navedite adresate na koje se problem trenutno odnosi i adresate na koje bi se mogao odnositi u budućnosti.

(primjerice: gospodarski subjekti, organizacije civilnog društva, potrošači, dobrotvorne organizacije, umirovljenici, mladi, socijalno osjetljive skupine i sl.)

 Adresanti na koje se problem trenutno odnosi:

Agencija za strukovno obrazovanje i obrazovanje odraslih, ustanove koje provode strukovno obrazovanje i obrazovanje odraslih te poslodavci.

Adresanti na koje bi se problem mogao odnositi u budućnosti:

Agencija za strukovno obrazovanje i obrazovanje odraslih, ustanove koje provode strukovno obrazovanje i obrazovanje odraslih te poslodavci.

# 4. Objasnite ukratko normativno rješenje (izrađene teze propisa) i utvrdite jedno ne-normativno rješenje kojim bi se također mogao postići cilj.

(primjeri ne-normativnog rješenja: edukacija i informiranje, sporazumi udruženja, industrija, kodeksi udruga i drugih interesnih udruženja, dobrovoljni dogovor predstavnika tržišta, standardi, trgovačke uzance i sl.)

Normativno rješenje (izrađene teze propisa):

Zakon o izmjenama i dopunama Zakona o strukovnom obrazovanju

Nenormativno rješenje:

Cilj nije moguće postići nenormativnim rješenjem, jer se jedino zakonom može riješiti zakonska preklapanja, neusklađenost i nejasnoće oko nadležnosti u strukovnom obrazovanju i osposobljavanju.

# 5. Odredite vremenski okvir za rješavanje problema i postizanje navedenog cilja te ukratko objasnite moguće prepreke, rizike u rješavanju problema.

(primjerice: potrebna financijska sredstva, raspoloživi resursi, koordinacija tijela u provedbi, različiti pristup rješavanju problema od strane adresata propisa, dionika, manjak podrške dionika, neusklađenost zakonodavstva, dodatni administrativni postupci, informatička podrška i sl.)

Normativno rješenje trebalo bi stupiti na snagu u najkasnije u IV. kvartalu 2016. godine.

Moguće prepreke i rizici u rješavanju problema:

1. nepoštivanje zakonskih rokova

 Na sljedeća pitanja potrebno je odgovoriti sa „DA“ odnosno „NE“, uz obvezni sažeti pisani osvrt.

# 6. Da li normativno rješenje (izrađene teze propisa) zahtijeva izmjenu važećeg zakonodavstva?

Ako "DA", navedite važeće zakonodavstvo, izravno povezano s ciljem koje će se morati mijenjati, uključujući podzakonske akte.

Ukoliko postoji obveza usklađivanja hrvatskog zakonodavstva s zakonodavstvom EU u tom području ili ukoliko postoji obveza provedbe međunarodnog ugovora za RH navedite propise koji se moraju usvojiti.

DA

 Donošenjem Zakona o izmjenama i dopunama Zakona o strukovnom obrazovanju mijenjat će se Zakon o strukovnom obrazovanju (Narodne novine, broj 30/2009).

Ne postoji obveza usklađivanja hrvatskog zakonodavstva sa zakonodavstvom EU, a ni obveza provedbe međunarodnog ugovora za RH.

# 7. Hoće li navedeno normativno rješenje imati značajan financijski učinak u barem jednom sektoru/području i u kojem? Da li utječe na tržišno natjecanje? Ukratko navedite kakvi se učinci očekuju.

(primjerice: veći financijski teret za gospodarske subjekte zbog troška prilagodbe zakonodavstvu i standardima; viši operativni troškovi; teži način kreditiranja i sl.)

NE

 Navedeno normativno rješenje neće imati značajan financijski učinak ni na jedan sektor/područje niti na tržišno natjecanje.

# 8. Hoće li navedeno normativno rješenje imati učinak na državni proračun odnosno proračune jedinica lokalne i područne (regionalne) samouprave? Ukratko navedite kakvi se učinci očekuju.

(primjerice: potreba za dodatnim sredstvima u proračunu za provedbu; sredstva za edukaciju službenika za nove ovlasti; sredstva za nabavku opreme; osiguranje transfera; osiguranje poticaja; sredstava za nove administrativne postupke i sl.)

NE

 Navedeno normativno rješenje ne bi trebalo imati učinak na državni proračun niti proračune jedinica lokalne i područne (regionalne) samouprave.

# 9. Hoće li navedeno normativno rješenje imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini? Ukratko navedite kakvi se učinci očekuju.

(primjerice: status socijalnih prava građana; promjene naknada, transfera; status građana u odnosu na kupovnu moć; socijalna uključenost građana; zaštita posebnih skupina ljudi, ravnopravnost spolova i sl.)

NE

 Navedeni Zakon neće imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini.

# 10. Hoće li navedeno normativno rješenje imati značajan učinak na okoliš, održivi razvitak i s tim u svezi na zdravlje ljudi? Ukratko navedite kakvi se učinci očekuju.

(primjerice: utjecaj na ispuštanje stakleničkih plinova, utjecaj na šume, na gospodarenje otpadom, na biljni i životinjski svijet, na zaštitu voda, na zaštitu tla, na zaštitu kulturne baštine i sl.)

NE

 Navedeni Zakon neće imati učinak na okoliš, održivi razvitak i s tim u vezi na zdravlje ljudi.

# 11. Hoće li navedeno normativno rješenje trebati provedbu administrativnih i upravnih postupaka vezano za adresate i s kojim ciljem? Hoće li navedena rješenja dodatno povećati administrativne prepreke za poslovanje? Ukratko navedite kakvi se učinci očekuju.

(primjerice: dodjela ovlaštenja; utvrđivanje prava i/ili obveza posebnim upravnim aktom; provedba upravnog/inspekcijskog nadzora; ishođenje dozvola, rješenja, suglasnosti; povećanje ili uvođenje nove administrativne tarife; izmjene administrativnog postupka i sl.)

NE

 Navedeni Zakon ne zahtijeva provedbu administrativnih i upravnih postupaka.

# 12. Hoće li za postizanje cilja biti nužan povezani rad više tijela državne uprave odnosno tijela lokalne i područne (regionalne) samouprave? Ukratko navedite tijela od kojih se očekuje povezani rad.

DA

 Za provedbu Zakona bit će nužan povezan rad nekoliko tijela državne uprave – Ministarstva znanosti, obrazovanja i sporta, Ministarstva poduzetništva i obrta te Agencije za strukovno obrazovanje i obrazovanje odraslih.

# 13. Da li je isti problem postojao i na koji način je riješen u zakonodavstvu zemalja Europske unije odnosno trećih zemalja?

(primjerice: poticanje malog gospodarstva; različito rješavanje ambalažnog otpada; fleksibilnost radnog zakonodavstva; rad na nepuno radno vrijeme; pojednostavljenje administrativnog postupka; rješavanje transporta rizičnih tvari; smanjenje oboljelih od malignih bolesti; maloljetnička delikvencija i dr.)

NE

 Svaka zemlja Europske unije ima pravo autonomije u području obrazovanja te je ovo pitanje autonomno uređeno na nacionalnoj razini.

# Teze za prijedlog Zakona o izmjenama i dopunama Zakona o strukovnom obrazovanju

**Naziv propisa:** Zakon o izmjenama i dopunama Zakona o strukovnom obrazovanju

**Materija koja se namjerava obuhvatiti Zakonom:**

1. Stjecanje strukovnih kvalifikacija
2. Ustrojstvo sustava strukovnog obrazovanja i nadležnosti
3. Organizacija i provedba odgojno-obrazovnog rada
4. Nastavnici
5. Pedagoška dokumentacija i evidencije
6. Prijelazne i završne odredbe

**Obrazloženje:**

Donošenjem *Strategije razvoja strukovnog obrazovanja 2008-2013 u Republici Hrvatskoj* započeo je proces modernizacije i reforme strukovnog obrazovanja, a riječ je o procesu koji traje od 2006. godine postupnom izgradnjom kapaciteta, resursa, strategija i politika u skladu s preporukama Kopenhaškog procesa. Nakon Strategije donesen je *Zakon o strukovnom obrazovanju* (Narodne novine, broj 30/2009). Ovim dvama dokumentima postavljen je strateški i zakonski okvir razvoja strukovnog obrazovanja u Republici Hrvatskoj, a u skladu s politikama i procesima razvoja strukovnog obrazovanja na razini EU. Uvode se promjene kako bi se osiguralo stjecanje kompetencija potrebnih tržištu rada s ciljem stručnog priznavanja kvalifikacija.

Na temelju Zakona o strukovnom obrazovanju poduzet je čitav niz mjera usmjerenih na modernizaciju i jačanje kvalitete strukovnog obrazovanja i osposobljavanja u Republici Hrvatskoj. Jačali su se mehanizmi povezanosti strukovnog obrazovanja s potrebama tržišta rada (sektorska vijeća), kroz razvoj i uvođenje novih alata (profili sektora, metodologija za razvoj strukovnih standarda zanimanja, kvalifikacija i kurikuluma), a temeljem njih modularnih i na ishodima učenja utemeljenih strukovnih kurikuluma. Unaprijeđen je sustav osiguranja kvalitete i uvedeno je samovrednovanje u ustanove za strukovno obrazovanje. Snažno se poticao razvoj partnerstva ustanova za strukovno obrazovanje i lokalnih dionika. Također, Zakon o strukovnom obrazovanju osigurao je uključenost svih interesnih grupacija kroz sastav Vijeća za strukovno obrazovanje i Sektorskih vijeća.

Donošenjem *Zakona o Hrvatskom kvalifikacijskom okviru* (Narodne novine, broj 22/2013) definirana su nova sektorska vijeća kao savjetodavna tijela koja skrbe o razvoju ljudskih potencijala u skladu s potrebama tržišta rada. Jedna od zadaća sektorskih vijeća je i vrednovanje prijedloga skupova ishoda učenja, standarda zanimanja i standarda kvalifikacija. Slijedom toga, šest mjeseci po donošenju Zakona o hrvatskom kvalifikacijskom okviru prestalo je važiti 13 sektorskih vijeća koja su osnovana sukladno Zakonu o strukovnom obrazovanju kao partnerski sastavljena savjetodavna i stručna tijela koja su definirala potrebne strukovne kvalifikacije, analizirala postojeće i potrebne kompetencije unutar sektora te u podsektorima, davala mišljenja Agenciji o potrebnom sadržaju strukovnih kvalifikacija, izrađivala sadržaje dijelova standarda strukovne kvalifikacije, davala prijedlog mreže kurikuluma i ustanova za strukovno obrazovanje osnivačima ustanova za strukovno obrazovanje te utvrđivala profile unutar pojedinoga obrazovnog sektora. Također, u sustavu strukovnog obrazovanja i osposobljavanja pojavila se zakonska neusklađenost i preklapanje Zakona o strukovnom obrazovanju i Zakona o Hrvatskom kvalifikacijskom okviru (preklapanje nadležnosti u dijelu izrade metodologije i vrednovanja standarda zanimanja, standarda kvalifikacije i kurikuluma), odnosno nejasnoće oko nadležnosti u strukovnom obrazovanju i osposobljavanju.

Dakle, vidljivo je da prema Zakonu o strukovnom obrazovanju metodologiju standarda zanimanja, strukovnih kvalifikacija i kurikuluma utvrđuje Agencija za strukovno obrazovanje i obrazovanje odraslih te je navedena metodologija i donesena sukladno kojoj su izrađena 4 nova strukovna kurikuluma koji su u redovnoj primjeni te 24 nova strukovna kurikuluma koji su u eksperimentalnoj provedbi, a prema Zakonu o Hrvatskom kvalifikacijskom okviru ministarstvo nadležno za obrazovanje i znanost obavlja poslove donošenja smjernica za razvoj standarda kvalifikacija, a ministarstvo nadležno za rad obavlja poslove razvoja i izrade analitičke podloge i metodologije za izradu standarda zanimanja te vođenja Podregistra standarda zanimanja.

Nadalje, Zakonom o strukovnom obrazovanju propisano je da je i u djelatnosti Agencije za strukovno obrazovanje i obrazovanje odraslih priprema i razvoj metodologije izradbe standarda zanimanja, strukovnih kvalifikacija i kurikuluma, priprema prijedloga standarda zanimanja i davanje stručnog mišljenja na prijedloge drugih, priprema prijedloga strukovnih kvalifikacija i davanje stručnog mišljenja na prijedloge drugih te izrada strukovnih kurikuluma i davanje stručnog mišljenja na prijedloge drugih predlagatelja, dok sukladno *Zakonu o hrvatskom kvalifikacijskom okviru* sektorska vijeća provode vrednovanje prijedloga skupova ishoda učenja, standarda zanimanja i standarda kvalifikacija te ministarstvu nadležnom za obrazovanje i znanost daju preporuke za promjene u standardima kvalifikacija koje se temelje na uočenim promjenama u standardu.

Osim toga, prema Zakonu o hrvatskom kvalifikacijskom okviru, Ministarstvo rada i mirovinskog sustava trenutačno izrađuje nove profile sektora za cijelu obrazovnu vertikalu te osuvremenjuje postojeću metodologiju.

U listopadu 2014. godine Sabor Republike Hrvatske donio je *Strategiju obrazovanja, znanosti i tehnologije* koja razrađuje prioritete i mjere za unapređenje predškolskog, osnovnoškolskog i srednjoškolskog obrazovanja, visokog obrazovanja, cjeloživotnog učenja i obrazovanja odraslih te sustava znanosti i tehnologije. *Među prioritetima reforme naglašava se fleksibilnost strukovnog obrazovanja kroz izbornost i modularnost, osiguravanje općeg obrazovanja i stjecanje ključnih kompetencija kao temelja za daljnje obrazovanje i cjeloživotno učenje.* Cjelovita kurikularna reforma za rani i predškolski, osnovnoškolski i srednjoškolski odgoj i obrazovanje prva je mjera kojom je započela realizacija Strategije obrazovanja, znanosti i tehnologije.

Strukovno obrazovanje u Republici Hrvatskoj u funkciji je profesionalnog razvoja kako bi se omogućila bolja prepoznatljivost, održivost, konkurentnost i mobilnost mladih na tržištu rada u domovini i inozemstvu, odnosno olakšao prijelaz iz obrazovnog sustava na tržište rada te nastavak obrazovanja i cjeloživotno učenje.

Trenutno je djelatnost strukovnog obrazovanja, kao dijela srednjoškolskog obrazovanja u Republici Hrvatskoj, uređena u skladu s odredbama *Zakona o odgoju i obrazovanju u osnovnoj i srednjoj školi* (Narodne novine, broj 87/2008, 86/2009, 92/2010, 105/2010-ispr., 90/2011, 16/2012, 86/2012, 94/2013 i 152/14), *Zakona o strukovnom obrazovanju* (Narodne novine, broj 30/2009) i *Zakona o obrtu* (Narodne novine, broj 143/2013).

U dijelu koji se odnosi na organizaciju i provedbu odgojno-obrazovnog rada propisano je donošenje Mreže centara novih tehnologija. Ista nije donesena, ali kako bi se sukladno Strategiji obrazovanja, znanosti i tehnologije provodili programi redovitog strukovnog obrazovanja, stručnog usavršavanja i cjeloživotnog obrazovanja kao i drugi oblici formalnog i neformalnog obrazovanja (učenje temeljeno na radu, natjecanja i prezentacije znanja i vještina i slično), potrebno je uspostaviti centre kompetentnosti kao mjesta izvrsnosti strukovnog obrazovanja i osposobljavanja koji pružaju inovativne modele učenja, izvrsnost nastavnika, predavača i mentora kod poslodavaca te visokokvalitetnu infrastrukturu, konstruktivnu i kreativnu suradnju sa socijalnim partnerima, javnim sektorom te gospodarskim subjektima i drugim zainteresiranim institucijama šire zajednice.

Obzirom da su prema smjernicama Europske komisije, učenje temeljeno na radu, posebice naukovanje učinkoviti alati za olakšavanje prijelaza mladih na tržište rada, Strategijom obrazovanja, znanosti i tehnologije potvrđena je strateška orijentacija strukovnog obrazovanja u Republici Hrvatskoj prema učenju temeljenom na radu. Ključan element za uspješno unapređenje provedbe ovog modela je i trajna edukacija i usavršavanje mentora kod poslodavaca koji su zaduženi za učenike tijekom njihovog boravka u gospodarskim subjektima i institucijama. Provedba praktične nastave je značajno otežana gospodarskim prilikama i zatvaranjem poslovnih subjekata te posljedično smanjenjem broja raspoloživih mjesta za obavljanje praktične nastave kod poslodavaca.

Zakon o strukovnom obrazovanju je na temelju prethodne Strategije razvoja strukovnog obrazovanja 2008-2013 u Republici Hrvatskoj, propisao donošenje posebnog programa stjecanja pedagoških kompetencija za strukovne učitelje, suradnike u nastavi i mentore kod poslodavaca upravo zbog toga što značajan teret za poslodavce predstavlja i nedovoljan broj zaposlenih stručnih osoba s adekvatnim vještinama iz područja učenja i poučavanja. Isti problem i dalje postoji. Program stjecanja pedagoških kompetencija za strukovne učitelje, suradnike u nastavi i mentore kod poslodavaca je donesen i obuhvaća i mentore kod poslodavaca sa svrhom njihova osposobljavanja kako bi stekli pedagoške kompetencije određene razine za uspješno planiranje i izvođenje praktične nastave i vježbi kod poslodavca. No, zbog opsežnosti programa te njegova trajanja (ukupno 225 sati tijekom 10 mjeseci, 20 sati nastave mjesečno), a važnosti njihova sudjelovanja u obrazovanju mladih, potrebno je izraditi jednostavan model pedagoškog obrazovanja mentora kod poslodavaca kako bi im se omogućio kvalitetan profesionalni razvoj koji će im pomoći u ispunjavanju njihove uloge.

Nadalje, Zakonom o strukovnom propisano je da ustanove za strukovno obrazovanje vode evidenciju i dokumentaciju o obavljanju praktične nastave i vježbi kod poslodavaca. Sadržaj evidencije je propisan, ali nije propisana dokumentacija o obavljanju praktične nastave i vježbi kod poslodavaca te istu treba propisati.

**Ciljevi koji se namjeravaju postići donošenjem Zakona:**

Donošenjem ovog Zakona riješit će se prije svega neusklađenost i preklapanja Zakona o strukovnom obrazovanju i Zakona o Hrvatskom kvalifikacijskom okviru te će se omogućiti razvoj i izrada novih strukovnih kurikuluma kojima se stječu strukovne kvalifikacije potrebne tržištu rada, izradit će se jednostavan model pedagoškog obrazovanja mentora kod poslodavaca, uspostavit će se partnerstva kojima će se osigurati i poticati uključenost svih dionika u sve faze planiranja, provedbe i praćenja strukovnog obrazovanja, uspostaviti bolji sustav osiguranja kvalitete te izgraditi sustav koji će omogućiti cjeloživotno učenje i mobilnost.

Slijedom navedenoga, vidljiva je opravdanost i svrsishodnost donošenja Zakona o izmjenama i dopunama Zakona o strukovnom obrazovanju.